VENDIM 
Nr. 196, datë 24.11.2017

MBI SHFUQIZIMIN E VENDIMIT TË BORDIT TË ERE-S NR. 38, DATË 10.4.2013, PËR LICENCIMIN E SHOQËRISË “A&A GROUP” SHPK NË AKTIVITETIN E TREGTIMIT TË ENERGJISË ELEKTRIKE

Në mbështetje të neneve 16; 20, germa “a”, të ligjit nr. 43/2015, “Për sektorin e energjisë elektrike”; neneve 16; 104, të ligjit nr. 44/2015, “Kodi i Procedurave Administrative”; nenit 15 të “Rregullave për organizimin, funksionimin dhe procedurat e ERE-s”, miratuar me vendimin e bordit të ERE-s nr. 96, datë 17.6.2016, pikën 3.6.4. të licencës së tregtimit, miratuar me vendimin e bordit të ERE nr. 97, datë 17.6.2016, Bordi i Entit Rregullator të Energjisë (ERE), në mbledhjen e tij të datës 24.11.2017, mbasi shqyrtoi relacionin e përgatitur nga Drejtoria e Licencimit dhe e Monitorimit të Tregut, mbi shfuqizimin e vendimit të Bordit të ERE-s nr. 38, datë 10.4.2013, “Për licencimin e shoqërisë “A&A Group” sh.p.k., në aktivitetin e tregtimit së energjisë elektrike”,
konstatoi se:
- Shoqëria “A&A Group” sh.p.k., me shkresën nr. 663 prot. të ERE-s, datë 9.10.2017, ka njoftuar ERE-n për ndërrimin e administratorit dhe aksionarëve të të licencuarit.
- Shoqëria “A&A Group” sh.p.k., është licencuar nga bordi i ERE-s, në aktivitetin e tregtimit të energjisë elektrike, me vendimin e bordit nr. 38, datë 10.4.2013 dhe disponon licencën me nr. 192, seria T13, për një periudhë 5-vjeçare. 
- Rezulton se subjekti ka njoftuar ERE-n pas 8 (tetë) muajsh për ndryshimet në shoqëri, në kundërshtim kjo me pikën 3.6.4. të licencës së tregtimit, ku parashikohet se i licencuari duhet të njoftojë ERE-n brenda 10 ditëve. Shkelja e këtij detyrimi nga i licencuari sjell si pasojë heqjen e licencës nga ERE. 
- Nëse i licencuari ndryshon statusin e tij ligjor ose aksionari kryesor/ortaku që kontrollon interesat e të licencuarit ndryshohet pa autorizim nga ERE, licenca bëhet e pavlefshme dhe anulohet dhe pasuesi i të licencuarit do të aplikojë për një licencë të re sipas procedurës së ERE-s për dhënie licence. 
Për gjithë sa më sipër, bordi i ERE-s

VENDOSI:

1. Të shfuqizojë vendimin nr. 38, datë 10.4.2013, të bordit të ERE-s, “Për licencimin e shoqërisë “A&A Group” sh.p.k. në aktivitetin e tregtimit të energjisë elektrike”.
2. Licenca me nr. 192, seria T13 e shoqërisë “A&A Group” sh.p.k. bëhet e pavlefshme pas hyrjes në fuqi të këtij vendimi
3. Drejtoria e Licencimit dhe e Monitorimit të Tregut të njoftojë aplikuesin për vendimin e bordit të ERE-s. 
Ky vendim hyn në fuqi menjëherë.
Ky vendim botohet në Fletoren Zyrtare.
Kërkesa për rishikimin e këtij vendimi mund të bëhet në ERE brenda 7 ditëve kalendarike.
Ky vendim mund të ankimohet në Gjykatën Administrative Tiranë brenda 30 ditëve kalendarike nga botimi në Fletoren Zyrtare.

